Poliisi hääti aktivistit Hanhikiven ydinvoimalatyömaalta viime viikolla mittavassa operaatiossa. Yksi aktivisteista on edelleen puussa ja on aloittanut nälkälakon.

Poliisi hääti aktivistit Hanhikiven ydinvoimalatyömaalta viime viikolla mittavassa operaatiossa. Yksi aktivisteista on edelleen puussa ja on aloittanut nälkälakon. Hyökyaalto

Ydinvoimalan työmaa-alueella seitsemän päivää puussa ollut aktivisti on vielä pystynyt viestimään kumppaneilleen tilanteesta kännykällä. Fennovoiman mukaan mielenosoittajaan ollaan paikan päällä säännöllisesti yhteydessä ja hänellä on mahdollisuus tulla alas puumajasta.

Keväästä asti mieltään osoittaneet aktivistit jatkavat Fennovoiman ydinvoimahankkeen vastustusta, vaikka lähes kaikki mielenosoittajat poistettiinkin Hanhikiven työmaa-alueelta viime viikolla.

Aktivistien mukaan kaikkiaan viisi henkilöä on mennyt nälkälakkoon.

Yksi heistä on laitosalueelle puumajaan jäänyt aktivisti, jota kolme henkilöä tukee omilla nälkälakoillaan Fennovoiman Pyhäjoen toimiston edustalla. Lisäksi yksi aktivisti on tukinälkälakossa Helsingissä.

Aktivistit vaativat saada auttaa nälkälakkoilijaa

Laitosalueelle puuhun majoittunut aktivisti on pystynyt vielä pitämään yhteyttä ryhmäänsä tekstiviesteillä.

Hyökyaalto-verkoston puolesta asiaa Helsingistä kommentoiva Teemu Aakenus on huolissaan puussa olevan hyvinvoinnista.

Kyllä hän alkaa olla heikossa kunnossa. Teemu Aakenus

– Kaikki tietävät ne olosuhteet, jos on märissä vaatteissa puumajassa viikon, joista kolme päivää syömättä. Eli kyllä hän alkaa olla heikossa kunnossa.

Aktivistit haluavat auttaa alueelle jäänyttä kumppaniaan. Aakenuksen mukaan he ovat vaatineet Fennovoimalta vain valvottua pääsyä alueelle ja sieltä poistumista.

Aktivistien mukaan vastuu mielenosoittajan terveydestä ja turvallisuudesta on ydinvoimayhtiöllä.

– Näitä tullaan sitten tarvittaessa setvimään oikeudessa. Mielestämme vastuu on Fennovoimalla. Kumpi on isompi rikos: laiton mielenosoitus vai toisen hengen vaarantaminen?

Fennovoima ei avaa portteja aktivisteille

Fennovoiman viestintäjohtaja Maira Kettusen mukaan aktivistiin ollaan yhteydessä säännöllisesti ja hänellä on mahdollisuus tulla alas.

– Tietysti olemme huolissamme hänen terveydestään ja turvallisuudestaan ja toivomme, että hän tulee alas puusta.

Hän on puussa omalla vastuullaan, eikä alueella edes saisi olla ilman lupaa. Maira Kettunen

Vastuukysymyksiin Fennovoiman viestintäjohtaja Maira Kettusella on selkeä linja.

– Kyllä hän on puussa omalla vastuullaan, eikä alueella edes saisi olla ilman lupaa.

Kettunen kertoo, että Fennovoima on pyrkinyt siihen, että aktivistit saadaan pois alueelta.

– Siihen saimme poliisin apua viime viikolla. Emme voi nyt alkaa toimia toisin ja tukea yhtä aktivistia ja päästää hänen kumppaneitaan alueelle auttamaan häntä.

Poliisi tarkkailee tilannetta

Poliisin mukaan aktivisti on ilmoittanut tulevansa omin voimin alas niin halutessaan.

Toistaiseksi poliisi ei puutu tilanteeseen vaan tarkkailee sitä. Ylikomisario Arto Aution mukaan poliisi toimii tarvittaessa tai pyydettäessä tilanteesssa, jos se käy vaaralliseksi joko aktivistille itselleen tai ympäristölle.

Ylikomisario Aution mukaan vastuu mielenosoituksen ja nälkälakon mahdollisista terveysvaikutuksista on aktivistilla itsellään.

Lähtökohtaisesti vastuu on mielenosoittajalla. Arto Autio

– Lähtökohtaisesti vastuu on mielenosoittajalla. Vaikea katsoa, että vastuu olisi jollain viranomaisella, kun hänelle on tarjottu apuakin tulla alas puusta.

Aktivistit ovat vastustaneet ydinvoimala-hanketta Pyhäjoella yhtämittaisesti jo viiden kuukauden ajan.